2 ปัจจัยความเสี่ยง 

ผลกระทบจากธุรกิจการลงทุนในอสังหาริมทรัพย์ :

1 ความเสี่ยงจากสภาพเศรษฐกิจทั้งในประเทศและต่างประเทศ

  ปัจจัยทางการเมืองและภาวะเศรษฐกิจภายในประเทศช่วงปี 2552
  ยังคงส่งผลกระทบต่อความเชื่อมั่นของนักลงทุนและผู้บริโภครวมถึงความผันผวนของราคาน้ำมันและปัญหาวิกฤติทางเศรษฐกิจที่เกิดขึ้นทั่วโลกมาตั้งแต่ปี
  2551 ยังคงมีอยู่อย่างต่อเนื่อง นอกจากนี้ในช่วงปลายปี 2552
  ธุรกิจการลงทุนขนาดใหญ่ในนิคมอุตสาหกรรมมาบตาพุด
  ต้องหยุดชะลออันเนื่องมาจากกฎหมายด้านสิ่งแวดล้อม
  และนโยบายการลงทุนภาครัฐยังไม่สามารถเบิกจ่ายได้ตามเป้าหมายที่กำหนด
  ทำให้ความต้องการวัสดุก่อสร้างลดลง

  ปัจจัยทางมหภาคที่เกิดขึ้นข้างต้น
  ทำให้ธุรกิจการลงทุนในภาคอสังหาริมทรัพย์มีการชะลอตัวลงบ้างในบางส่วน เช่น
  ความต้องการพื้นที่เช่าอาคารสำนักงาน ซึ่งมีกลุ่มลูกค้าเป้าหมายหลักเป็นบริษัทต่างชาติ
  ยังไม่มีแนวโน้มการปรับตัวที่เพิ่มขึ้น อย่างไรก็ตามปัญหาดังกล่าวยังไม่ส่งผลกระทบกับโครงการ
  ปาร์ค เวนเชอร์ ของบริษัทฯ
  เนื่องจากโครงการดังกล่าวจะก่อสร้างแล้วเสร็จพร้อมเปิดให้เช่าพื้นที่ได้ในช่วงปลายปี 2554

  ในส่วนของการพัฒนาโครงการอสังหาริมทรัพย์ประเภทที่อยู่อาศัย ยังคงมีผู้ลงทุนพัฒนาโครงการ
  อสังหาริมทรัพย์ใหม่ๆ ในอัตราที่เพิ่มขึ้นจากในปี 2551 โดยได้รับการส่งเสริมจากภาครัฐ เช่น
  การได้รับสิทธิประโยชน์ทางภาษีหากเป็นการพัฒนาโครงการตามเกณฑ์ของคณะกรรมการส่งเสริมการลงทุน
  (Board of Investment : BOI) หรือ
  การยกเว้นและลดหย่อนภาษีสำหรับลูกค้าที่โอนที่อยู่อาศัยภายในปี 2552
  ซึ่งเป็นผลดีอย่างมากต่อยอดขายที่พักอาศัยที่สร้างเสร็จพร้อมโอนในช่วงระยะเวลาดังกล่าว
  อย่างไรก็ตาม ปัจจัยเสี่ยงทางการเมืองและเศรษฐกิจ
  ก็ยังทำให้สถาบันการเงินมีความเข้มงวดมากขึ้นในการพิจารณาให้สินเชื่อแก่โครงการและผู้ซื้ออสังหาริมทรัพย์
  ดังนั้นนโยบายการลงทุนของบริษัทฯ จึงยังคงเน้นความระมัดระวังในการลงทุน
  โดยเลือกพัฒนาโครงการในทำเลที่ตั้งและลักษณะของสินค้าที่ตรงกับความต้องการและฐานของกลุ่มลูกค้า
  และเน้นการพัฒนาโครงการให้แล้วเสร็จโดยเร็ว
  รวมถึงช่วยลูกค้าประสานงานกับสถาบันการเงินในการขออนุมัติสินเชื่อ
  เพื่อป้องกันความเสี่ยงเมื่อถึงกำหนดการโอนห้องชุด

2 ความเสี่ยงจากสภาพการแข่งขัน

  ในปี 2552
  ผู้ประกอบการอสังหาริมทรัพย์โดยเฉพาะอย่างยิ่งในธุรกิจการพัฒนาที่อยู่อาศัยประเภทคอนโดมิเนียมได้มีการลงทุนเปิดโครงการใหม่
  ๆ มากขึ้น โดยเฉพาะอย่างยิ่งในทำเลที่อยู่บริเวณแนวรถไฟฟ้าส่วนต่อขยาย
  หรือโครงการรถไฟฟ้าสายใหม่ที่ได้รับการอนุมัติการลงทุนจากภาครัฐแล้ว
  จึงทำให้มีการแข่งขันสูงมากขึ้น สำหรับนโยบายการลงทุนของบริษัทฯ ในธุรกิจดังกล่าว
  ได้พยายามเลือกทำเลที่ตั้งของโครงการที่ไม่ไกลจากแหล่งชุมชนหรือแนวรถไฟฟ้ามากนัก
  ทำให้ต้นทุนที่ดินและค่าการตลาดในการแข่งขันไม่สูงเท่ากับคู่แข่งขันรายอื่นที่อยู่ติดแนวรถไฟฟ้า
  โดยมีราคาขายและจำนวนเงินที่ผ่อนชำระค่างวดเหมาะสมกับฐานของกลุ่มลูกค้าที่เป็นกลุ่มเป้าหมายที่มีความต้องการที่อยู่อาศัยสูง
  นอกจากนี้บริษัทฯยังคงเน้นการพัฒนาโครงการที่มีรูปแบบตามไลฟ์สไตล์ของลูกค้า
  และก่อสร้างให้แล้วเสร็จพร้อมโอนในระยะเวลาอันรวดเร็วกว่าคู่แข่งขัน

3 ความเสี่ยงด้านต้นทุนการพัฒนาโครงการ

  ในขณะที่เศรษฐกิจปรับตัวลดลงอย่างมากในช่วงครึ่งปีแรก
  การแข่งขันด้านราคาของผู้ประกอบการรับเหมาก่อสร้างเป็นไปอย่างรุนแรง
  ประกอบกับราคาวัสดุก่อสร้างหลักไม่ว่าจะเป็น เหล็ก ปูนซิเมนต์ กระจก อลูมิเนียม
  มีการปรับราคาลดลงอย่างมากเมื่อเทียบกับภาวะการณ์ปกติ
  มีผู้ผลิตวัสดุก่อสร้างได้ปรับลดราคาสินค้าเพื่อให้สามารถอยู่รอดในสภาวะการณ์ที่ความต้องการในการใช้วัสดุดังกล่าว
  จึงเป็นโอกาสดีของบริษัทฯ ในการคัดเลือกผู้รับเหมาและสินค้าที่มีคุณภาพในราคาที่เหมาะสม
  ซึ่งทางบริษัทฯ สามารถจัดซื้อจัดจ้างได้ในราคาที่ต่ำกว่าเป้าหมายมากกว่าร้อยละ 10

4 ความเสี่ยงจากผู้รับเหมาโครงการ

  ตามที่ได้กล่าวไว้ข้างต้น
  การแข่งขันด้านราคาของผู้รับเหมาก่อสร้างและผู้จำหน่ายวัสดุก่อสร้างเป็นไปอย่างรุนแรงในช่วงปี
  2552 สถานการณ์เช่นนี้ทำให้ผู้รับเหมาได้รับผลกระทบเป็นอย่างมาก บริษัทฯ
  จึงเน้นนโยบายในการคัดเลือกผู้รับเหมาก่อสร้างอย่างรอบคอบ
  โดยมีการตรวจสอบความสามารถและศักยภาพด้านเทคนิคและการเงิน
  รวมถึงความน่าเชื่อถือในวงการธุรกิจ ซึ่งเป็นสิ่งที่จำเป็นในการคัดเลือกผู้รับเหมาแต่ละราย

5.  ความเสี่ยงจากการปล่อยสินเชื่อจากสถาบันการเงิน

  ภาวะวิกฤติทางเศรษฐกิจที่เกิดขึ้นในช่วงปี 2551 – 2552
  ทำให้สถาบันการเงินมีความเข้มงวดมากขึ้นในการปล่อยสินเชื่อทั้งประเภทสินเชื่อโครงการ
  (Pre-Finance) และสินเชื่อบุคคล (Post-Finance)
  โดยเฉพาะในส่วนของผู้กู้เพื่อซื้ออสังหาริมทรัพย์
  ทางสถาบันการเงินได้เพิ่มความระมัดระวังขึ้นเป็นอย่างมากเนื่องจากที่ผ่านมามีการลงทุนซื้ออสังหาริมทรัพย์เพื่อเก็งกำไรเป็นจำนวนมาก
  โดยที่ผู้ลงทุนไม่ได้มีความประสงค์จะซื้อที่อยู่อาศัยจริง
  และไม่มีความพร้อมในการชำระคืนเงินสินเชื่อ ดังนั้นเมื่อถึงกำหนดโอนห้องชุด
  จึงมีความเสี่ยงที่สถาบันการเงินจะไม่ปล่อยเงินกู้ให้กับลูกค้า
  และผู้ประกอบการต้องนำห้องนั้นกลับมาขายใหม่ ทำให้เสียโอกาสทางธุรกิจ ซึ่งทางบริษัทฯ
  ได้ตระหนักถึงความเสี่ยงนี้
  จึงได้มีมาตรการในการประสานงานกับสถาบันการเงินตั้งแต่เริ่มเปิดจองให้มีการตรวจสอบเครดิตของลูกค้าในเบื้องต้นเพื่อลดความเสี่ยงในการถูกปฏิเสธวงเงินเมื่อถึงกำหนดโอนห้องชุด
  และมีการประสานงานกับลูกค้าและสถาบันการเงินอย่างใกล้ชิดในช่วงการโอนห้องชุด
  เพื่อให้ความช่วยเหลือด้านข้อมูลที่เกี่ยวข้องจนลูกค้าได้รับการอนุมัติสินเชื่อจากสถาบันการเงิน

ผลกระทบจากธุรกิจผลิตผงสังกะสีอ๊อกไซด์ :

1.  ความเสี่ยงจากราคาวัตถุดิบ

  เนื่องจากราคาวัตถุดิบหลักของการผลิตผงสังกะสีอ๊อกไซด์ คือ สังกะสีแท่ง (ZINC INGOT)
  ที่กำหนดราคาโดยอ้างอิงจากราคากลางของตลาดโลก ที่เรียกว่าราคา LME (London Metal
  Exchange) ซึ่งราคาดังกล่าวมีการเปลี่ยนแปลงขึ้นลงตลอดเวลา
  และซื้อขายโดยใช้สกุลเงินดอลลาร์สหรัฐ ทำให้มีความเสี่ยงจากอัตราแลกเปลี่ยนที่ผันผวน ณ
  วันที่ทำการซื้อขาย นอกจากนี้ยังมีความเสี่ยงจากการเก็งกำไรของนักลงทุน
  และปัจจัยทางด้านเศรษฐกิจภาพรวมของโลกเข้ามาเกี่ยวข้อง

  จากปัจจัยดังกล่าวบริษัทฯ ได้ดำเนินธุรกิจด้วยความระมัดระวัง
  และวางแผนบริหารจัดการเพื่อลดความเสี่ยงที่อาจจะเกิดขึ้น โดยบริษัทฯ
  ได้ติดตามสถานการณ์ต่างๆ อย่างใกล้ชิด
  รวมถึงวิเคราะห์สภาวะแวดล้อมอันเป็นปัจจัยภายนอกประเทศและภายในประเทศ
  เพื่อนำข้อมูลมากำหนดนโยบายการวางแผนให้เหมาะสมในการจัดซื้อวัตถุดิบให้สอดคล้องกับปริมาณความต้องการและราคาขายของลูกค้าแต่ละรายเพื่อที่จะรักษาอัตรากำไรให้เป็นไปตามที่บริษัทฯ
  กำหนดไว้

  อนึ่ง บริษัทฯ ได้มีการปรับราคาของวัตถุดิบตามงวดบัญชีเพื่อให้สะท้อนมูลค่าตลาด (Mark to
  Market) โดยใช้ราคาเฉลี่ย 30 วันหลังจากปิดงวดบัญชีซึ่งการบันทึกบัญชีนี้จะทำให้บริษัทฯ
  ลดความเสี่ยงในเรื่องราคาวัตถุดิบ หากมีความผันผวน

2.  ความเสี่ยงจากการแข่งขันด้านราคา

  จากสภาวะเศรษฐกิจภายนอกประเทศที่ถดถอยและชะลอตัว จากปี 2551
  ซึ่งยังคงส่งผลกระทบต่อเนื่องต่อการผลิตในภาคอุตสาหกรรมต่างๆ
  โดยเฉพาะอุตสาหกรรมการผลิตยางรถยนต์ในปี 2552 ในช่วงไตรมาสที่ 1 และไตรมาสที่ 2
  ทำให้ปริมาณความต้องการสั่งซื้อยังไม่ฟื้นตัวจากช่วงปี 2551
  เป็นผลให้เกิดสภาวะการแข่งขันการขายที่รุนแรงมากยิ่งขึ้น เพราะคู่แข่งของบริษัทฯ
  เน้นใช้กลยุทธ์ด้านราคาขายแทน

  กลยุทธ์ด้านคุณภาพสินค้า แต่อย่างไรก็ตามในไตรมาสที่ 3 ของปี 2552
  เศรษฐกิจในประเทศโดยรวมเริ่มมีการปรับตัวในทิศทางที่ดีขึ้นเป็นลำดับ
  ส่งผลให้อุตสาหกรรมต่างๆ มีการเพิ่มปริมาณการสั่งซื้อมากขึ้นจากช่วงไตรมาสที่ 1 และ 2
  จึงเป็นผลให้ทางบริษัทฯ มีส่วนแบ่งการตลาดสูงขึ้นมากกว่าปีที่ผ่านมา

  หากเปรียบเทียบราคาของวัตถุดิบสังกะสีแท่งที่ใช้ในการผลิตผงสังกะสีอ๊อกไซด์
  ในช่วงเดือนมกราคม ปี 2552 กับช่วงเดือนมกราคมของปี 2553 ซึ่งเป็นช่วงเวลาเดียวกัน
  ราคาเฉลี่ยที่ใช้อ้างอิงในการซื้อขายในปี 2553 มีการปรับตัวเพิ่มขึ้นถึงร้อยละ 51 ดังนั้น
  ทางบริษัทฯ
  จึงมีนโยบายปรับลดความเสี่ยงที่อาจจะเกิดขึ้นโดยการบริหารต้นทุนของสินค้าและกลยุทธ์ราคาเพื่อรักษาส่วนแบ่งทางการตลาด
  รวมถึงเพิ่มฐานลูกค้ารายใหม่ๆ
  ทั้งนี้เพื่อให้สามารถแข่งขันกับคู่แข่งในคุณภาพของผลิตภัณฑ์ที่ไม่เปลี่ยนแปลง

3.  ความเสี่ยงจากราคาน้ำมันในตลาดโลก

  จากภาวะเศรษฐกิจโลกถดถอยปลายปี 2551 ส่งผลให้ราคาน้ำมันปรับลดลงในไตรมาสที่ 1
  ซึ่งเป็นไปตามความต้องการใช้ที่ลดลง และเริ่มปรับราคาสูงขึ้นในปลายไตรมาส 2
  ตามความต้องการใช้ที่เพิ่มขึ้น อันเนื่องมาจากสาเหตุเศรษฐกิจฝั่งเอเชีย ยุโรป
  และสหรัฐอเมริกา เริ่มจะฟื้นตัว สำหรับการผลิตในปี 2552 บริษัทฯ
  มีค่าใช้จ่ายน้ำมันคิดเป็นร้อยละ 47 ของค่าใช้จ่ายในการผลิต ลดลงร้อยละ 8 เมื่อเทียบกับปี
  2551 ที่ใช้น้ำมันในการผลิตคิดเป็นร้อยละ 55 ของค่าใช้จ่ายในการผลิต
  และแม้ว่าน้ำมันที่ใช้ในการผลิตจะลดลงในปี 2552
  แต่เนื่องจากราคาน้ำมันยังคงเป็นตัวแปรสำคัญในการผลิต
  และมีแนวโน้มที่ปรับตัวสูงขึ้นอย่างต่อเนื่องตามความต้องการจากสภาวะเศรษฐกิจของโลกที่ดีขึ้น
  ส่งผลให้มีความต้องการใช้เพิ่มขึ้น จึงทำให้น้ำมัน
  ยังเป็นปัจจัยสำคัญที่ส่งผลกระทบต่อต้นทุนการผลิต แต่อย่างไรก็ตามในปี 2552 บริษัทฯ
  สามารถประหยัดการใช้น้ำมันโดยลดได้ร้อยละ 0.8 ของเป้าหมายที่ตั้งไว้
  เนื่องจากบริษัทฯให้ความสำคัญในกระบวนการผลิต
  โดยการเพิ่มประสิทธิภาพบำรุงรักษาอุปกรณ์ต่างๆ เพิ่มประสิทธิภาพในการขนส่ง
  โดยจัดการวางแผนเส้นทางขนส่ง และ/หรือในการว่าจ้างผู้รับเหมาในการขนส่งที่มีประสิทธิภาพ
  และในราคาที่เหมาะสม ทำให้ต้นทุนการผลิตรวมไม่เกินเป้าหมายที่บริษัทฯ ได้ตั้งเป้าหมายไว้

4.  ความเสี่ยงจากการจัดหาแหล่งวัตถุดิบ

  เนื่องจากการผลิตสังกะสีอ๊อกไซด์ ใช้วัตถุดิบสังกะสีแท่งบริสุทธิ์ ร้อยละ 99.995 (Special
  High Grade Zinc Ingot) คิดเป็นอัตราส่วนต่อการผลิตร้อยละ 80
  ดังนั้นการจัดหาแหล่งวัตถุดิบจึงเป็นปัจจัยที่สำคัญ โดยกลยุทธ์ในการจัดหาแหล่งวัตถุดิบ บริษัทฯ
  จะคำนึงถึงการจัดหาแหล่งวัตถุดิบที่มีคุณภาพ รวมถึง วิธีการกำหนดราคาซื้อและการต่อรองราคา
  เพื่อให้ได้ต้นทุนที่สอดคล้องและมีความสัมพันธ์กับราคาขาย
  ภายใต้ประมาณการของกำไรขั้นต้นที่กำหนดไว้
  นอกจากนี้ปริมาณการเก็บสินค้าคงเหลือและการจัดส่งให้ทันกับแผนการผลิตก็เป็นสิ่งสำคัญ
  และบริษัทฯ ตระหนักถึงการพึ่งพาแหล่งวัตถุดิบในประเทศเพียงแหล่งเดียวอาจมีความเสี่ยง
  บริษัทฯ จึงมีนโยบายจัดสรรการสั่งซื้อวัตถุดิบโดยการนำเข้าจากต่างประเทศเพิ่มเติมด้วย
  เพื่อบริหารความเสี่ยง ให้บริษัทฯ มีทางเลือกในการจัดซื้อวัตถุดิบมากยิ่งขึ้น

5.  ความเสี่ยงด้านอัตราแลกเปลี่ยน

  วัตถุดิบหลักที่ใช้ในการผลิตจะถูกกำหนดราคาซื้อขายโดยอ้างอิงกับราคา ณ ตลาดกลาง
  ที่กรุงลอนดอน ประเทศอังกฤษ London Metal Exchange (LME)
  ซึ่งกำหนดราคาเป็นสกุลเงินเหรียญสหรัฐ
  และแปลงเป็นสกุลเงินบาทโดยคำนวณราคาจากอัตราแลกเปลี่ยน ณ วันที่ทำการซื้อ
  จึงทำให้บริษัทฯ
  อาจมีความเสี่ยงจากการกำหนดต้นทุนการผลิตหากค่าเงินบาทมีความผันผวนในทิศทางที่ค่าเงินบาทอ่อนตัวลง
  ซึ่งจะส่งผลต่อต้นทุนการดำเนินธุรกิจ ดังนั้นบริษัทฯ
  จึงดำเนินการมาตรการป้องกันความเสี่ยงดังกล่าว
  โดยจะทำสัญญาซื้อขายอัตราแลกเปลี่ยนล่วงหน้า (Forward Contract)
  เพื่อลดความเสี่ยงจากความผันผวนของค่าเงินบาท

ผลกระทบจากธุรกิจการลงทุนด้านพลังงาน :

1 ความเสี่ยงด้านเทคโนโลยี และการรับประกันผลการประหยัดพลังงาน

  ธุรกิจด้านการจัดการพลังงานดำเนินธุรกิจโดยใช้นวัตกรรมใหม่ๆ
  ทั้งภายในและต่างประเทศมาออกแบบระบบงาน เพื่อก่อให้เกิดการประหยัดพลังงานแก่ธุรกิจต่างๆ
  โดยมีการรับประกันผลการประหยัดพลังงานขั้นต่ำให้กับผู้ประกอบการตลอดระยะเวลาของโครงการ
  หากโครงการนั้นๆไม่สามารถก่อให้เกิดการประหยัดพลังงานอันเนื่องมาจากความบกพร่องทางเทคโนโลยี
  บริษัทฯ จะเป็นผู้รับผิดชอบจ่ายค่าการประหยัดพลังงานขั้นต่ำให้กับผู้ประกอบการ อย่างไรก็ดี
  บริษัท เอ็กซ์เซลเล้นท์ เอ็นเนอร์ยี่ อินเตอร์เนชั่นแนล จำกัด
  ซึ่งมีประสบการณ์และความเชี่ยวชาญด้านวิศวกรรมและการพัฒนาโครงการประหยัดพลังงานมากว่า
  10 ปี โดยให้ความสำคัญในการคัดสรรเทคโนโลยีที่มีประสิทธิภาพ
  มีความเหมาะสมกับธุรกิจของผู้ประกอบการ และที่ผ่านมาก็ประสบความสำเร็จด้วยดี นอกจากนี้
  ในการจัดจ้างและจัดซื้อเครื่องจักรอุปกรณ์ บริษัท เอ็กซ์เซลเล้นท์ เอ็นเนอร์ยี่ อินเตอร์เนชั่นแนล
  ได้ให้ความสำคัญด้านการพิจารณาผู้ขายที่มีความน่าเชื่อถือ
  มีเงื่อนไขการรับประกันคุณภาพเครื่องจักร
  และรวมถึงการซื้อประกันภัยกรณีเครื่องจักรชำรุดเสียหาย (Machinery Breakdown
  Insurance) ทั้งนี้เพื่อให้ได้ผลการประหยัดตามที่ได้ออกแบบระบบไว้

2 ความเสี่ยงจากธุรกิจของผู้ร่วมพัฒนาโครงการ

  การดำเนินโครงการประหยัดพลังงาน ในกรณีที่บริษัทฯ เข้าลงทุนและร่วมพัฒนาโครงการ
  ผ่านบริษัท
  เอสโก้ เวนเจอร์ จำกัด นั้น จำเป็นต้องพึ่งพาผู้ประกอบการซึ่งเป็นผู้ร่วมพัฒนาโครงการ
  ดังนั้นสถานะทางธุรกิจของผู้ร่วมพัฒนาโครงการ
  จึงเป็นปัจจัยสำคัญที่ทำให้โครงการประสบความสำเร็จ และให้ผลตอบแทนตามที่บริษัทฯ คาดหวัง
  บริษัทฯ จึงให้ความสำคัญเป็นอย่างยิ่งในการคัดเลือกผู้ร่วมพัฒนาโครงการที่มีความมั่นคงทางธุรกิจ
  โดยพิจารณาร่วมกับฝ่ายสินเชื่อธนาคารพาณิชย์ต่างๆ
  เพื่อให้ได้ผู้ร่วมพัฒนาโครงการที่มีกระแสเงินสดจากการดำเนินงานสม่ำเสมอ
  และมีศักยภาพในการดำเนินการทางธุรกิจอย่างยั่งยืน

  ในปี 2550 บริษัท เอสโก้ เวนเจอร์ จำกัด ได้ร่วมลงทุนในบริษัท สหสินวัฒนา โคเจนเนอเรชั่น
  จำกัด ในสัดส่วนร้อยละ 20 เพื่อสร้างโรงไฟฟ้าขนาด 1.7 เมกกะวัตต์
  เพื่อจ่ายไฟฟ้าและไอน้ำให้แก่โรงงานแป้งมันสำเร็จรูป มูลค่า160 ล้านบาท โดยมีกองทุน FE
  Clean จากประเทศสิงค์โปร์เป็นผู้ถือหุ้นรายใหญ่
  และธนาคารเพื่อการส่งออกและนำเข้าแห่งประเทศไทย (Export-Import Bank of
  Thailand : EXIM Bank) เป็นสถาบันการเงินให้สินเชื่อแก่โครงการ
  โดยโครงการได้ผ่านการวิเคราะห์ถึงความเป็นไปได้เชิงเทคนิคและการเงิน อย่างไรก็ตาม
  โครงการดังกล่าวได้ประสบปัญหาเนื่องจากผู้ประกอบการมิได้ปฏิบัติตามข้อตกลงในสัญญา
  ซึ่งเป็นความเสี่ยงของบริษัทฯ ที่มิอาจสามารถประเมินได้ตั้งแต่ต้น

  อย่างไรก็ตาม ความเสี่ยงที่อาจจะเกิดขึ้นจากธุรกิจการลงทุนด้านพลังงาน อยู่ในระดับต่ำ
  เนื่องจากเงินลงทุนในธุรกิจดังกล่าวเป็นเพียงส่วนน้อยของเงินลงทุนของบริษัทฯ

ผลกระทบจากธุรกิจเครื่องบันทึกเวลาและอุปกรณ์ระบบควบคุมที่จอดรถ :

1 ความเสี่ยงจากสภาพการแข่งขันด้านราคา

  เนื่องจากสินค้าเครื่องบันทึกเวลาและอุปกรณ์ระบบควบคุมที่จอดรถ ที่บริษัทฯ นำเข้ามาจาก ญี่ปุ่น
  ยุโรป และสหรัฐอเมริกา เป็นสินค้าที่สามารถผลิตได้ในแถบเอเชีย
  โดยเฉพาะจีนและไต้หวันซึ่งมีต้นทุนการผลิตที่ต่ำกว่า
  ทำให้ผู้ค้าในประเทศหลายรายนำเข้ามาจำหน่ายในประเทศไทย
  เพื่อตอบสนองความต้องการของตลาดในระดับกลางและล่างที่อ่อนไหวต่อราคาสินค้า
  แต่มีเทคโนโลยีใกล้เคียงกัน จึงส่งผลกระทบต่อการเติบโตของรายได้ของบริษัทฯ ทำให้บริษัทฯ
  ต้องจัดหาสินค้าที่ใช้เทคโนโลยีใหม่ๆ เข้ามาแข่งขันในตลาด ดังนั้นตั้งแต่ปี 2551 เป็นต้นมา
  บริษัทฯ จึงได้ดำเนินการจัดหาสินค้าใหม่เข้ามาเปิดตลาด ทั้งนี้
  เพื่อเป็นการหลีกเลี่ยงการแข่งขันทางด้านราคา
  และสร้างความแตกต่างในด้านการนำเสนอสินค้าโดยเน้นคุณภาพของสินค้าและการให้บริการหลังการขาย

2 ความเสี่ยงด้านเทคโนโลยี

  สินค้าหลักในกลุ่มที่บริษัทฯ ทำตลาดอยู่ในปัจจุบันนี้
  มีการแข่งขันในด้านการพัฒนาทางด้านเทคโนโลยีอย่างมาก และอย่างต่อเนื่อง
  ส่งผลให้สินค้าล้าสมัยได้เร็ว ดังนั้นบริษัทฯ
  จึงจำเป็นต้องพัฒนาผลิตภัณฑ์อย่างต่อเนื่องเพื่อให้ได้สินค้าที่มีความทันสมัยตามเทคโนโลยีที่มีการเปลี่ยนแปลง
  และตอบสนองต่อกลุ่มลูกค้าภายในประเทศได้อย่างต่อเนื่อง

3 ความเสี่ยงจากสภาพเศรษฐกิจและการเมือง

  เนื่องจากสินค้าที่บริษัทฯ จัดจำหน่ายอยู่ในปัจจุบัน
  ยังคงอ้างอิงธุรกิจในกลุ่มอสังหาริมทรัพย์เป็นหลัก
  โดยเฉพาะสินค้าในกลุ่มอุปกรณ์ระบบควบคุมที่จอดรถ และระบบควบคุมการเข้าออกอาคารสถานที่
  โดยในช่วงต้นปี 2552 ธุรกิจในกลุ่มอสังหาริมทรัพย์ยังคงได้รับผลกระทบอย่างต่อเนื่อง
  และเริ่มมีแนวโน้มที่ดีขึ้นในช่วงปลายปี ทำให้บริษัทฯ
  ได้รับผลกระทบจากสภาพเศรษฐกิจและการเมืองบางส่วน
  บริษัทฯจึงต้องขยายฐานลูกค้าออกไปยังธุรกิจในกลุ่มพันธมิตร และกลุ่มอื่น

4 ความเสี่ยงด้านอัตราแลกเปลี่ยน

  โดยที่บริษัทฯ ต้องนำเข้าเครื่องบันทึกเวลาและอุปกรณ์ระบบควบคุมที่จอดรถจากต่างประเทศ
  และมีต้นทุนเป็นสกุลเงินเหรียญสหรัฐฯและเงินเยน บริษัทฯ
  จึงได้รับผลกระทบจากความผันผวนของค่าเงินบาท ในกรณีที่ค่าเงินบาทอ่อนตัวลงในช่วงต้นปี
  2552 เพียงเล็กน้อย ซึ่งส่งผลโดยตรงต่อต้นทุนการดำเนินธุรกิจของบริษัทฯ
  แต่อย่างไรก็ตามบริษัทฯ ได้มีการดำเนินมาตรการป้องกันความเสี่ยงดังกล่าว
  โดยจะทำสัญญาซื้อขายอัตราแลกเปลี่ยนล่วงหน้า (Forward Contract)
  สำหรับสินค้าที่มีการนำเข้าจากต่างประเทศ เพื่อลดความเสี่ยงจากความผันผวนของค่าเงินบาท